**2014-2015 m.m. ugdymo proceso analizė**

2014-2015 m.m. ugdymo planas buvo sudarytas atsižvelgiant į 2013-2014 m.m. UP analize, mokytojų metodinės tarybos, įvairių poreikių bei gebėjimų mokinių, tėvų (globėjų, rūpintojų) pastabomis, siūlymais. Jam įgyvendinti buvo iškeltas tikslas:

* Ugdymo turinį organizuoti atsižvelgiant į įvairių poreikių bei gebėjimų mokinius.

Tikslui įgyvendinti numatyti uždaviniai:

* Nustatyti minimalų pamokų skaičių, skirtą pradinio, pagrindinio ir vidurinio ugdymo programoms įgyvendinti.
* Numatyti gaires ugdymo turiniui mokykloje įgyvendinti, ugdymą pritaikyti pagal mokinių ugdymosi poreikius.
* Popamokinės veiklos įvairovę panaudoti mokinių poreikių tenkinimui, mokyklos įvaizdžio kūrimui bei prezentacijai.

Išanalizavus analizės, tyrimų, inspektavimo metu sukauptus duomenis, išskirti ugdymo proceso privalumai ir trūkumai, numatytos galimybės ir pavojai.

|  |  |
| --- | --- |
| Privalumai | Trūkumai |
| \*Tikslingai panaudos privalomiesiems dalykams ugdymo valandas.\*Mokinių pasiekimų vertinimas, pažangos matavimas ir fiksavimas mokykloje (standartizuoti testai 4,8 kl.)\*Galimybė lankyti dalykų konsultacijas, modulius, pasirenkamuosius dalykus.\*Apsirūpinimas informacinėmis technologijomis darbui.\*Kryptingas meninis ugdymas.\*Sistemingai teikiama socialinė, profesijos pasirinkimo, specialioji pedagoginė pagalba.\*Mokinių popamokinė veikla puoselėjanti mokyklos tradicijas, kurianti jos įvaizdį.\*Socialinių gebėjimų ugdymas ir pagalba pamokose. | \*Lūkesčių neatitinkanti mokymosi kokybė.\*Silpnėjanti motyvacija ir atsakomybė.\*Tėvų (globėjų, rūpintojų) bendravimas, atsakomybė.\*Diferencijavimas, įvairių ugdymo metodų taikymas pamokose.\*Silpna priimtų nutarimų įgyvendinimo sėkmingumo analizė. |
| Galimybės | Pavojai |
| \*Saviraiškos galimybių pasiūlos plėtojimas.\*Galimybių darbui su gabiais mokiniais išnaudojimas.\*Privačių iniciatyvų ir viešųjų projektų panaudojimas materialinei bazei stiprinti.\*Netradicinių ugdymo formų bei įvairesnių metodų, skatinančių mokymosi motyvaciją, taikymas.\*Efektyvus bibliotekos skaityklos, informacinių technologijų panaudojimas.\*Sistemingas visų institucijų bendradarbiavimas, vieningų susitarimų, priimtų nutarimų laikymasis.\*Ryšio su tėvais (globėjais, rūpintojais) stiprinimas. | \*Mokinių skaičiaus mažėjimas.\*Mokytojų darbo krūvio mažėjimas, netekimas darbo.\*Socialinių ir demografinių pokyčių įtaka, mokinių skaičiaus mažėjimas, mokyklai tapus pagrindine, stiprėjantis tėvų požiūris į mokyklą.\*Mokymosi motyvacijos mažėjimas, specialiųjų poreikių mokinių daugėjimas, gabių mokinių išėjimas į gimnaziją.\*Dėl nepakankamo finansavimo materialinė bazė neatitiks šiuolaikinio lygio. |

**Kontingentas.**

**Pažangumas ir lankomumas.**

2014-2015 m.m. mokyklą baigė 2013 mokiniai. Iš jų 11 Žvirblonių skyriuje. Palyginus su praeitais mokslo metais mokinių skaičius sumažėjo 12 mok. Šiais mokslo metais mokykla neturėjo 11 klasės. Pažangumo rodiklis, palyginus su 2013-2014 m.m. sumažėjo -89,61 proc. (praeitais m.m. 91,5 proc.).

17 mok. mokslo metus baigė su 9 ir aukštesniu vidurkiu (6 mok. pradinėse klasėse ir 11 mok. 5-10 kl.). Praeitais mokslo metais tik 8 mok. iš jų 4 mok. pradinėse klasėse ir 4 mok. – 5-10 kl. 20 mok. skirti papildomi darbai (praeitais mokslo metais 26). Kurso kartoti paliko 3 mokinius. Daugiausia nepažangių mokinių 8,9 klasėse.

Pagrindinio ugdymo programą baigė 15 mok., vidurinio ugdymo programą – 17 mok. Lankomumas, palyginus su praeitais mokslo metais pagerėjo – 13406 pam. ir 1750 pam. Tačiau nepateisintų pamokų padaugėjo.

**Dalyvavimas olimpiadose, konkursuose, varžybose, projektuose, bendravimas su kitomis institucijomis.**

2014-2015 m.m. olimpiadose, konkursuose, varžybose, koncertuose dalyvavo apie 12 mokinių.

Dalykų olimpiadose, konkursuose dalyvavo62 mokiniai. Iš jų 24 mokiniai užėmė prizines vietas. Dailės olimpiadoje (mokyt. J. Sokienė) užimta I vieta. Biologijos olimpiadoje (mokyt. A. Juodikienė) dalyvao 3 mokiniai. Visi užėmė I, II ir III vietas. Muzikos olimpiadoje (mokyt. J. Skorupskienė) dvi mokinės užėmė II vietas. Matematikos olimpiadoje (mokyt. A. Valančiutė) užimta III vieta. Raštingiausio trečioko (mokyt. G. Šimulynienė) I vieta. Rajoniniame skaitovų konkurse (mokyt. I. Aganauskienė) 1 mok. – i vieta, (mokyt. R. Šaltmerienė) 2 mok. – II, III vietos, ( mokyt. G. Impolienė) – 1 mok. – I vieta. „Šviesoforo“ konkurse (mokyt. I. Aganauskienė) komanda užėmė 3 vietą. Šaškių varžybose (mokyt. G. Šimulynienė) 4 mok. – II vieta. Tarptautiniame konkurse „Olympis2015“ dalyvavo 20 mokinių. Mokyt. N. Pečeliūnaitės 8 mok. pelnė diplomus, mokyt. A. Juodikienės – 3 apdovanoti II-III laipsnio diplomais, mokyt. J. Dumbrienės 1 mokinys III laipsnio diplomu.

Nemažas mokinių būrys dalyvavo matematikos, kalbų, gamtos mokslų, istorijos „Kengūros“ konkurse. Kalbų Kengūroje (mokyt. N. Pečeliūnaitė) dviejų mokinių gebėjimai įvertinti Auksinės Kengūros diplomais.

Eilė metų įvairių amžiaus grupių mokiniai prizines vietas laimi dalyvaudami rajoninėse, regioninėse sporto varžybose (mokyt. V. Kanišauskienė). Laimėtos zoninės kvadrato varžybos – II v. mergaitės, III v. berniukai, krepšinio varžybose berniukai laimėjo II vietą, 3x3 mergaitės II vietą. Futbolo varžybose „Ežiogolas“rajone berniukai užėmė II vietą.

Daugiau negu pusė besimokančių mokinių dalyvauja įvairiuose meniniuose, muzikiniuose, kūrybiniuose projektuose. Tradicija tapo mokykloje rengti vokalinio-instrumentinio muzikavimo konkursą „Žalia nata“ , kuriuose dalyvauja iš įvairių rajonų atvykę kolektyvai. Šiais mokslo metais mokyklos orkestras, matalofonų ansamblis (mokyt. J. Skorupskienė) tapo laureatais. Mokiniai dalyvavo antrame respublikiniame A. raudonikio vaikų ir moksleivių dainavimo konkurse, vokalinių ansamblių šventėje „Skambėk, pavasarėli“ Triškonių pagrindinėje mokykloje., iš jų grįžo laureatais. Mokyt. J. Skorupskienės parengti mokiniai koncertavo Pakruojo kultūros centre Vasario 16-osios, Sausio 13-osios minėjimuose. Mokyklos dramos kolektyvui buvo suteikta teisė pasirodyti geriausių teatrų šventėje (vadovė J. Skorupskienė).

Mokykloje buvo vykdoma projektinė veikla. Tradicija tapo organizuoti Kalbų savaites (kalbų metodinė grupė), mokyt. A. Juodikienė vadovavo projektui „Saugokime žemę“, mokyt. G. Impolienė, J. Skorupskienė – „Lietuvių liaudies muzika“. Įsijungta į rajone vykdomą etnokultūros projektą, Pakruojo SOS vaikai projektą „Įspūdingiausios pavasario akimirkos“ (mokyt. G. Šimulynienė). Lietuvos istorijos mokytojų asociacijos projektą „Lietuvos istorijos žinovas“ (mokyt. G. Ilgarūbytė). Socialinių mokslų metodinė grupė mokykloje organizavo Lietuvos istorijos viktoriną. Mokyt. G. Ilgarūbytė parengė kraštotyrinį darbą (dalyvavo 7 kl. mokiniai) „Rozalimo seniūnijos šviesuoliai“. Mokykloje 1-4 kl. mokiniams organizuota vaikų dienos vasaros stovykla „Mozaika“.

Šiais mokslo metais didesnis dėmesys buvo skiriamas bendradarbiavimui su mokinių tėvais, kitomis institucijomis. Buvo organizuoti bendri renginiai su tėvais „Šeimų startas“, „Amatų diena“, draugiško varžybos su Pakruojo r. policijos komisariatu , Vasario 16-osios Pakruojo krašto apsaugos savanorių pajėgų Prisikėlimo apygardos 6-ąja rinktine. Civilinę dieną vedė Pakruojo priešgaisrinė gelbėjimo tarnyba. Draugiškas ryšys su Rozalimo bendruomene, darželio auklėtinais, darbuotojais, Medikonių laisvalaikio centru, J. Pakalnio muzikos mokykla, Sveikatos centru, Pakruojo PPT, Švietimo skyriumi, Vaiko teisių apsaugos tarnyba, Rotary klubu, rajono pagrindinėmis mokyklomis, gimnazijomis.

**Metodinių grupių, metodinės tarybos veikla, ugdymo proceso vertinimas.**

 Mokykloje veikiančios savivaldos institucijos (Mokykos taryba, Mokinių taryba, Mokytojų taryba) dalyvavo analizuojant, sprendžiant ir tobulinant ugdymo proceso socialinius, finansinius ir kt. mokyklos bendruomenės veiklos klausimus.

Metodinėje taryboje ir metodinėse grupėse vyko susirinkimai, kuriuose numatytos gairės metodinei veiklai, ugdymo procesui tobulinti. Vadovaujantis mokyklos tikslais ir uždaviniais metodinės grupės, inicijuojamos metodinės tarybos, teikė pasiūlymus, rekomendacijas, išsakė grupių narių nuomonę susirinkimų metu, organizavo dalykinius renginius. Metodinėse grupėse aptarti Standartizuotų testų 2,8 kl. rezultatai, 6 kl. standartizuoti testai (matematika, skaitymas, rašymas), atkreiptas dėmesys į silpnąsias užduočių atlikimo sritis.

Metodinių grupių silpnoji vieta yra gerosios patirties sklaida, grupių bendradarbiavimas. Jeigu praeitais mokslo metais metodinių grupių susitarimu dalykų mokytojai vedė atviras pamokas, kurias stebėjo ir aptarė dalykų mokytojai, kuruojantis vadovas, tai šiais mokslo metais tokią iniciatyvą teparodė tik 2 mokytojai.

 Metodinė grupė turėtų būti gera komanda, turinti tikslą ir norą dirbti ir tobulėti. Jei komanda silpna, metodinės grupės vadovas nerodo iniciatyvos, tai ir grupė dirba formaliai, nenuosekliai, atlikdama tik tam tikrus trumpalaikius įpareigojimus. Džiugu, kad tokių metodinių grupių yra nedaug. Savo veikla, iniciatyva, naujovėmis, kurios paįvairino mokyklos gyvenimą, pasižymėjo klasių auklėtojų metodinė grupė (mokyt. N. Sinkevičienė, V. Kanišauskienė). Metodinėje taryboje išanalizuoti ir aptarti 2014-2015 m.m. ugdymo proceso rezultatai, pateikti pasiūlymai jų gerinimui.

2014-2015 m.m. ugdymo proceso stebėsena buvo vykdoma pagrindinio ugdymo 5-10 kl. ir vidurinio – 12 kl. Dėmesys skirtas diferencijuotam ugdymui, ugdymosi rezultatams, daromai pažangai, vertinimui ir įsivertinimui. 8 kl. mokiniai atliko standartizuotus testus matematikos, lietuvių k. (skaitymo, rašymo), gamtos ir socialinių mokslų. Suvedus testų rezultatus nustatyta, kad didesnė dalis mokinių pasiekė patenkinamą lygį: matematikos – iš 21 mok. 12-patenk., 3-pagr., 6-nepatenk. Lietuvių k. (skaitymas) – iš 21 mok. 14-patenk., 6-pagr., (rašymas) – iš 18 mok. 10-patenk., 6-pagr., 2-nepat. Gamtos mokslų – iš 20 mok. – 7 patenk., 13-pagr. Socialinių mokslų – iš 21 mok. – 10 patenk., 10-pagr., 1-nepatenk. Klasė visų testuotų dalykų, išskyrus gamtos mokslus, mokosi patenkinamu lygiu.

 Testuoti ir 6 kl. mokiniai (matematika, skaitymas, rašymas). Silpniausi rezultatai matematikos ir rašymo, skaitymo rezultatai geresni už šalies rezultatus.

 Stebint ugdymo procesą, atlikus apklausas, pokalbių metu (mokytojų, mokinių, tėvų) paaiškėjo, kad daugumai mokinių stinga mokymosi, užduotis, namų darbus atlieka nesistemingai arba iš viso nedirba namuose. Nerimą kelia ir drausmė pamokų metu, vėlavimas, savavališkas pasišalinimas iš pamokų, klasėje daugėjantis specialiųjų poreikių mokinių skaičius, tėvų požiūris į vaikų ugdymosi rezultatus. Iš 5-10 kl. besimokančių 122 mok. 85 mok. mokslo metus baigė patenkinamai, 13-nepatenkinamai.

 Didelę įtaką ir požiūrį į mokymąsi šiandien turi ne tik geri mokytojų norai, bet ir bendradarbiavimas su tėvais, jų įtraukimas į bendruomenės veiklą, ugdymo procesą. Šiais mokslo metais, be įprastinių tėvų susirinkimų, atvirų dienų renginio, tėvams ir mokiniams buvo surengta vakaronė, kurios metu visi kartu dalyvavome įvairiose rungtyse, atlikome užduotis, pasikalbėjome prie arbatos. Iš tėvų atsiliepimų apie renginį susidarėme įspūdį, kad visiems to reikia. Todėl ir ateinančiais mokslo metais reikia ne tik apsiriboti vienpusiška informacija, ne tik tėvus matyti ir kviestis iškilus nesklandumams, bet stengtis įtraukti juos į konkrečią veiklą, suteikti galimybę rodyti iniciatyvą.

 Siekiant ugdymo kokybės dėmesį skirti tai ugdymo turinio proceso daliai, kuri vyksta konkrečioje klasėje, kuri paliečia kiekvieną mokinį individualiai. Pamokų metu ugdymo(si) rezultatus, žinias orientuoti į gebėjimą taikyti žinias praktikoje. Peržiūrėti mokinių vertinimą. Reikia, kad mokinių vertinimo veiklos būtų kuo autentiškesnės, kad jos padėtų mokiniams mokytis, daryti pažangą.

 **Pradinių klasių ugdymo proceso tendencijos. Žvirblonių pradinio ugdymo skyriaus veikla.**

**Prevencinės programos, vykdymas ir jų reikšmė ugdymo procese. Neformalusis ugdymas.**  **Popamokiniai renginiai ir jų stebėsenos išvados.**

 **Pradinių klasių ugdymo proceso tendencijos.** 2014-2015 m.m. Rozalimo vidurinėje mokykloje pradinio ugdymo pakopoje buvo kleturi klasių komplektai ir vienas jungtinių klasių komplektas Žvirblonių pradinio ugdymo skyriuje. Iš viso 1-4 klasėse mokėsi 64 mokiniai, iš jų 11 Žvirblonių pradinio ugdymo skyriuje. Pradinio ugdymo programą baigė 16 mokinių, vienam mokiniui kėlimas atidėtas iki rudens. Baigusiems išduoti pradinio išsilavinimo pažymėjimai.

 Pradinių klasių mokinius ugdė šešios mokytojos : viena mokytoja metodininkė, keturios vyr.mokytojos, viena mokytoja, anglų kalbos mokytoja, muzikos mokytoja metodininkė. Socialinę pagalbą teikė vyr.spec.pedagogė – logopedė, vyr.soc.pedagogė, slaugytoja.

 Pasisekė pagerinti skaitymo pasiekimus. Tinkamai motyvuoti ir paskatinti mokiniai pasiekė gerų rezultatų. Ugdymo procesui paįvairinti pasitelkiamos informacinės technologijos, gamtamoksliniai tyrimai ir bandymai. Atlikta veikla mokiniai likdavo patenkinti. Pasiruošimas šiam darbui reikalauja daug laiko , tačiau patirtas atradimo džiaugsmas- atlygis mokytojui už įdėtą darbą.

 Daug dirbta dėl glaudesnio bendradarbiavimo su tėvais, jų įtraukimo į popamokinę veiklą. Tėveliai buvo kviečiami dalyvauti klasės renginiuose – Rudenėlio, Kalėdinė šventė, Kūčių projektas- kur turėjo atlikti jiems skirtas užduotis. Pasiteisino tėvų kasdienio informavimo apie mokinius sistema – dienoraščiai ir vertinimo aplankai. Tai padėjo efektyviau kontroliuoti mokinių darbą ir elgesį. Vertinimo aplankus tėvai kartu su vaikais aptardavo namuose.

 Mokytojos norėtų dar kartą apsvarstyti mokinių užimtumo po pamokų klausimą.

 Bendradarbiaujant su sveikatos priežiūros specialiste buvo vedamos pamokėlės apie sveikatą, sveiką ir saugų gyvenimo būdą.

 Paruošta įvairių metodinių ir mokomųjų priemonių skirtingiems mokomiesiems dalykams.

 Bendrosios kompetencijos ugdomos drauge su dalykinėmis kompetencijomis, popamokinėje veikloje, laisvalaikiu, bendraujant su bendraamžiais, kelionėse, varžybose. Tai reiškia, kad mokinys turi būti paskatintas ir įtrauktas pats pažinti dalykus, procesus, reiškinius, pats ugdytis reikalingus gebėjimus. Mokiniai dalyvavo kvadrato varžybose, užimta 2 vieta. Mokoniai noriai dalyvauja matematikos „Kengūros“ (D.Daugvila – 2 vieta rajone, Kajus Zaičenko 5-as savo grupėje). Gerų rezultatų pasiekta „Šviesoforo“ konkurse –3 vieta rajone. Rajoninėse pradinių klasių šaškių varžybose iškovota 2 vieta. Raiškiojo skaitymo konkurse antrokė Augustė Impolytė tapo nugalėtoja, prizinė vieta pelnyta ir lengvosios atletikos varžybose. Dalyvauta „Raštingiausio trečioko“ konkurse. Kajus Zaičenko tapo nugalėtoju ir Raštingiausiu trečioku. Dalyvauta projekte „Įspūdingiausios pavasario akimirkos“ kurį organizavo Pakruojo Agentūra „SOS vaikai“. Vykdytas projektas „Draugystės ratas“, kuriame dalyvavo Rozalimo vaikų darželio auklėtiniai, „Etnokultūros savaitė“, „Meninės veiklos plėtojimas ugdant veiklų ir besimokantį jaunimą“, „Kūčių tradicijos“, . organizuojami tradiciniai renginiai : Pirmokų krikštynos, Paskutinio skambučio šventė, Knygos diena, Sporto šventė. Šiais metais vyko Vaikų vasaros dienos stovykla „Mozaika“. Vaikai liko labai patenkinti įdomiais užsiėmimais. Puoselėjama graži tradicija pasikviesti Žvirblonių pradinio ugdymo skyriaus mokinius į renginius.

 Mokytojų iniciatyva suorganizuotas šaškių turnyras pradinių klasių mokiniams. Bendradarbiaujant su technologijų mokytoju pradinių klasių vestibiulyje pastatytos šaškių lentos.

 **Žvirblonių pradinio ugdymo skyriaus veikla.** Skyriuje mokėsi 11 mokinių. Dirbo viena mokytoja. Yra mokinių, turinčių mokymosi sunkumų, sunkiai sukaupiamas dėmesys, pasyvi veikla. Klasės jungtinės. Nors tai ir apsunkina ugdymo procesą, tačiau mokytoja tinkamai organizuoja ugdomąją veiklą, taiko aktyvius mokymo metodus, parenka užduotis pagal mokinių gebėjimus, parengtos programos nuoseklios, tinkančios mokinių poreikiams. Didelis dėmesys skirtas gerai ir labai gerai besimokantiems mokiniams. Ugdymo procese kuriami kuo artimesni realiam gyvenimui mokymosi kontekstai. Pirmenybė teikiama kuriamajai, o ne atgaminamajai veiklai. Mokiniai įtraukiami į aktyvią, skatinančią pažinti ir aiškintis veiklą. Skatinamas savęs vertinimas.

 Mokytoja susiduria su tėvų nerūpestingumu – mokiams trūksta reikiamų mokymosi priemonių, blogas lankomumas.

 Mokiniai dalyvauja kaimo bendruomenės renginiuose, organizuoja kalendorines, mokyklines, valstybines šventes. Švenčiamos Užgavėnės, Kalėdų šventė, Velykos, kruopščiai ruošiamasi Motinos dienos šventei.

 **Prevencinės programos, vykdymas ir jų reikšmė ugdymo procese.** Mokykla, tampa vis svarbesne vieta, kur mokiniui turi būti suteiktos sąlygos asmeniniam vystymuisi ir psichosocialiniams įgūdžiams ugdyti. Prevencinė veikla organizuojama per formalųjį ir neformalųjį ugdymą : integruojama į mokomųjų dalykų programų turinį, neformalaus švietimo programas, klasės valandėles, vykdant projektus. Ši veikla siejama su kultūriniais pažintiniais renginiais, varžybomis, ekskursijomis. Sprendžiami kylantys alkoholio, tabako ir kitų psichiką veikiančių medžiagų vartojimo, smurto, patyčių, nusikalstamumo, lytinio švietimo klausimai, vykdomos programos.. Formuojami įgūdžiai, leidžiantys įgyti pasitikėjimo savimi, mokėjimu nustatyti ribas, teisingų sprendimų pasirinkimu. Mokykloje susiduriama su socialinėmis problemomis, kyla konfliktai mokinių tarpe, neišvengiama tyčiojimosi, fizinio smurto atvejų. Sprendžiamos mokinio elgesio taisyklių pažeidinėjimo problemos, pamokų praleidinėjimu. Klasių auklėtojams reikėtų griežčiau kontroliuoti mokinių lankomumą, drausminti prasižengusius, aptarti jų elgesį Vaiko gerovės komisijos posėdžiuose. Į prevencinių programų vykdymą stengiamasi įtraukti daugiau specialiųjų mokymosi poreikių, skirtingų socialinių sluoksnių vaikus. Vykdyta programa „Gyvai“ 6-7 klasėse. Mokiniai dalyvavo renginyje „Sniego gniūžtė“ Balsiuose, „Naktis mokykloje“, kur susipažino ir plačiau sužinojo apie įvairias profesijas.

 **Neformalusis ugdymas.**  Neformalusis ugdymas skatina būti savimi, turėti savo nuomonę, nebijoti klysti,  tikėti savo jėgomis, bendradarbiauti ir kurti,  augti ir tobulėti nekonkuruojant, siekti savo tikslų ir nebūti abejingu. Mokiniai veiklą renkasi pagal savo norus ir pomėgius. Mokykloje siūloma įvairi veikla: dainavimas, muzikavimas, teatras, šokis, sportas, drožinėjimas ir kt. veikla. Mokiniai dalyvauja renginiuose, projektuose, puošia mokyklos interjerą. Jie parodų, koncertų, konkursų, festivalių, varžybų dalyviai ir nugalėtojai. Kaziuko mugėje paklausūs drožinėtojų darbai, mokinių kepti pyragai, sausainiai ir kiti skanumynai. Dramos būrelio aktoriai dalyvavo Moksleivių teatrų šventėje, spektaklį parodė ir mokyklos moksleiviams. Futbolistai rajone užėmė antrąją vietą, kaimo vietovių mokyklų krepšinio tarpzoninėse varžybose – 2 vieta, mergaičių kvadrato zoninėse varžybose – 2 vieta, berniukai – 3 vieta; berniukų kaimo vietovių kvadrato varžybose – 2 vieta. Šokio studijos šokėjos koncertavo mokykloje vykusiuose renginiuose. Savo pasrodymais džiugina Vokalinis ansamblis, Orfo instrumentų ansamblis, Išilginių fleitų ansamblis. Muzikantai koncertavo vokalinių ansamblių šventėje „Skambėk, pavasarėli“, respublikiniame A.Raudonikio vaikų ir moksleivių dainavimo konkurse. Jaunieji bibliotekininkai kas savaitę organizavo viktoriną „Savaitės klausimas“. Vykdė projektą „Padėkime beglobiams gyvūnams“, dalyvavo Pakruojo J.Paukštelio bibliotekos organizuotame renginyje „Pažinkime Pakruojo kraštą“, jau ne pirmus metus glaudžiai bendradarbiauja su Rozalimo darželio grupe, mokyklos dalykų mokytojais – vedė integruotas pamokas, vyko popietės su mokiniais, taip pat nenutrūksta draugystė su Balsių pagrindinės mokyklos bibliotekininkų būreliu. Daug dėmesio mokinių tarpe susilaukė „Robotikų“ būrelis. Dalyvavo varžybose, kur pasisekė pelnyti prizines vietas. Jaunieji šokių būrelio „Žiogelis“ šokėjai savo pasirodymais džiugino Paskutinio skambučio šventėse, Motinos dienos šventėje.

 Sukurta tinkama atmosfera užsiėmimų metu padeda grupėje spręsti konfliktus, priimti bendrus sprendimus, dalintis darbais, atsakomybe.

 **Popamokiniai renginiai, projektai ir jų stebėsenos išvados.** Mokyklos mokiniai dalyvauja organizuojamuose tradiciniuose ir netradiciniuose renginiuose, projektuose, koncertuose, minint valstybines ir kalendorines šventes : Tinklinio turnyras Vasario 16-ajai paminėti, Kovo 11-osios minėjimas, Šaškių turnyras Sausio 13-ajai paminėti. Daug teigiamų atsiliepimų pelnė „Šeimų vakaras“. Vyko projektai „Sveikatingumo savaitė“, „Amatų diena“, „Lietuvių liaudies menas“, „Saugokime Žemę“, Mokytojai turėtų patys dalyvauti renginiuose , taip rodydami pavyzdį kitiems, pasidžiaugti mokinių veikla, paskatinti juos geru žodžiu.